જે અગત્યની ઘટનાની વાત ખૂબ વિગતે અહીં ચર્ચાઈ છે તેમાં મુખ્ય છે અમિતાભનો ‘કુલી’ના સેટ પર થયેલો ૨૪ જુલાઈ ૧૯૮૨નો અકસ્માત. ચિટફંડનું દ્રશ્ય હતું જેમાં ચિટફંડ દ્વારા પૈસા બરબાદ થવાના સમાચારે અમિતાભ ત્યાં પહોંચીને પુનિત ઈસ્સાર સાથે મારામારી કરશે. મારામારી સામાન્ય હતી એટલે ડમીનો ઉપયોગ કરાયો નહોતો. અમિતાભ બને ત્યાં સુધી ડમીનો ઉપયોગ કરતા નહીં, એટલે મનમોહન દેસાઈએ તેમને વધુ ભારથી કહ્યું પણ નહિં. પુનિતના ડાબા હાથનો મુક્કો અમિતાભને પેટમાં જમણી તરફ લાગવાનો હતો. વાંકા વળી, એ સહન કરી અમિતાભે એક ગુલાંટ મારવાની હતી અને પાછળ રાખેલ એક મેજ પર પડવાનું હતું.